
YAHRAH ST. JOHN

LIDENSKAP TIL JUL

Oversatt av Jeanita Edholm

Miniserie: Lockett-dynastiet


Eierne av Atlanta Cougars fotballklubb balanserer forretninger og fristelser mot et bakteppe av familieintriger da patriarken skal la neste generasjon overta eierskapet. Dette er tredje del i miniserien Lockett-dynastiet. 

 

Kjære leser!

Den siste boken i serien om Lockett-dynastiet handler om Giana Lockett. Som veslejenta i en familie bestående av menn, har Giana vært tvunget til å være tøff for å sørge for at hun ikke blir oversett. Hun er fast bestemt på å få til en samarbeidsavtale med et sportsdrikkfirma som faren hennes ønsker seg.

Eieren av LEAN, Wynn Starks, nekter å snakke med henne inntil hun overrumpler ham på et veldedig arrangement. Det slår gnister mellom dem, og Giana innser at det å blande jobb og følelser er mer utfordrende enn hun hadde sett for seg. Jeg elsker utviklingen hennes, for kjærlighet og familie, noe som ikke har vært i fokus for henne, blir brått det aller viktigste. Det står mye på spill når Gianas ambisjoner og Wynns frykt for kjærlighet kolliderer med hverandre. Hva er viktigst? Farens anerkjennelse eller et liv fylt med kjærlighet?

Yahrah St. John


Til ektemannen min, Freddie Blackman, for at han oppmuntret meg til å fortsette å skrive etter at jeg mistet faren min. 

«Har du noe nytt å melde, Giana?» spurte Roman Lockett på Atlanta Cougars ledermøte på mandagen etter Thanksgiving.

Som markedssjef var Giana Lockett ansvarlig for fotballagets markedsføring og å sette strategien for lagets merkevare. Hun hatet når broren snakket til henne som om han var læreren og hun eleven, spesielt siden hun var den eneste kvinnen rundt bordet.

«Jeg har begynt å jobbe med Lockett Foundation for å lede an ligaens innsats i ungdomsfotballen og samfunnet, i tillegg til at jeg driver og sluttfører en basketballturnering for universitetene her i området.»

«Det er flott, Giana. Og hva med avtaler for Curtis?» sa faren, Josiah Lockett.

Curtis Jackson spilte wide receiver og var lagets nyeste kjøp.

«Vi har fikset joggesko, mat, telefon og luksusbiler.»

«Og hva med sportsdrikk?»

Giana visste nøyaktig hva faren spurte om. Han ønsket å jobbe med LEAN, et sportsdrikkmerke som ble eid av Wynn Starks’ firma, men milliardæren hadde holdt Giana på en armlengdes avstand. Vanligvis var det firmaene som tok kontakt for å jobbe med idrettsutøverne, men LEAN virket fast bestemt på ikke å jobbe med Atlanta Cougars, noe som bare gjorde faren enda mer oppsatt på å få avtalen i boks. Han hatet å få et nei.

Giana hadde gått gjennom de vanlige kanalene og hadde til og med snakket med Starks markedsføringsteam og assistenten hans, men Wynn Starks hadde snodd seg ut av grepet hennes hver eneste gang. Heldigvis hadde utholdenheten hennes båret frukter, og hun hadde fått i stand et møte i dag.

«Jeg utforsker flere muligheter», svarte hun for ikke å avsløre noe.

«Flott. Det høres ut som om du har det under kontroll», sa Roman og blunket til henne. «La oss gå videre til skadelisten.»

Møtet ble raskt ferdig etter det, og faren dro videre til en annen avtale.

«Takk for støtten, Rome», sa Giana da de andre ansatte hadde forlatt rommet.

«Jeg vil alltid støtte deg.»

Giana kikket på storebroren. «Takk.»

«Jeg visste at pappa var klar for å snakke om LEAN, og jeg tenkte du ville slippe det angrepet.»

«Det stemmer, men frykt ikke, jeg har et møte med Wynn Starks senere i dag og håper å spikre avtalen.»

«Er du sikker på at du ikke er for selvsikker, Gigi? Han har vært vanskelig å få has på.»

«Jeg spiller for å vinne, Rome. Akkurat som deg.»

Men da hun kom tilbake til kontoret, sprakk den selvsikre ballongen. «Hva mener du med avlyst?» spurte hun sin assistent, Mara Hall.

«Assistenten hans ringte meg for noen minutter siden og sa at Mr. Starks er fullbooket og ikke har ett minutt til overs.»

Giana himlet med øynene. Det var en løgn. Wynn Starks måtte ha oppdaget navnet hennes i kalenderen og bedt assistenten om å avlyse møtet. Hun kunne ikke forstå hvordan han kom seg unna hver eneste gang, men hun nektet å følge spillereglene lenger. «Kan du finne rapporten Nico Shapiro skrev om Mr. Starks for meg, Mara?»

Nico var ansvarlig for å håndtere de mer utfordrende situasjonene hos Atlanta Cougars, og han var svært dyktig i jobben sin.

Mara kom tilbake noen minutter senere med en mappe i hendene. «Tusen takk, kan du lukke døren, er du snill?»

Da Mara hadde gått, gikk Giana gjennom rapporten. Der stod det at Wynn frekventerte det lokale treningssenteret og likte å bokse, så hun la en plan. Hun skulle dukke opp der han befant seg, helt til han ikke hadde noe annet valg enn å snakke med henne.

*

Wynn Starks var i dårlig humør. Han hadde trodd det skulle bli en god dag. Hadde løpt åtte kilometer, og treningsøkten hadde klarnet tankene så han var i det rette humøret til å lede sportsdrikkfirmaet han hadde grunnlagt for et tiår siden.

Han hadde kjent vinden mot ansiktet der han kjørte sin MTT Turbine Streetfighter mot kontoret, og det hadde vært det siste lyspunktet i dagen. Det første problemet hadde dukket opp da assistenten Sam fortalte at han hadde et møte med Giana Lockett.

Sam var en ung fyr med lys hud, brunt hår og et varmt smil.

Wynns ansikt trakk seg sammen i en grimase idet han helte i seg siste rest av proteinshaken Sam hadde hatt klar. «Jeg trodde jeg avlyste det møtet?»

«Ja, det gjorde du, men hun satte opp en ny tid.»

«Jeg er ikke interessert i et møte med en bortskjemt, rik prinsesse som ikke ville gjenkjent hardt arbeid om det traff henne midt i fleisen.»

Etter at Giana Lockett hadde kontaktet ham den første gangen, hadde han søkt henne opp. Hun var en del av Lockett-familien som eide Cougars, Atlantas fotballfranchise. De hadde mange kontakter og familien var velkjent, noe som var grunnen til at Wynn holdt seg unna. De minnet ham for mye om familien til ekskona Christine. Det eneste som betød noe for dem, var penger, makt og en privilegert livsstil, noe som ikke var det viktigste for Wynn.

Han var heller ikke fan av fotballspillere. Hadde blitt mobbet av sportsidiotene på fotballaget da han gikk på videregående. Wynn hadde alltid vært slank og veltrent, men på den tiden hadde han vært mye mindre og det hadde de brukt til sin fordel ved å stjele lunsjpengene hans og dytte ham inn i skapet. Det var den opplevelsen som gjorde at han holdt seg unna fotballagene og heller konsentrerte seg om andre idrettsutøvere.

«Hun har vært veldig standhaftig», sa Sam og fulgte etter ham inn på kontoret.

«Avvis henne. Jeg bryr meg ikke om hvordan du gjør det, bare bli kvitt henne.»

Sam gikk, og Wynn trodde dagen skulle bli bedre, men så fikk han høre at den nye drikken de planla å produsere, ikke var god nok, og at slippdatoen måtte forskyves. Wynn skar tenner. Han hatet å feile.

Starks Inc. solgte sportsdrikke, fersk juice og smoothie. LEAN hadde blitt et anerkjent merke, og investorene som hadde gjort ham til milliardær flere ganger allerede, ventet på det neste store.

Da han kom til treningssenteret for en sparreøkt med bestevennen Silas Tucker, følte han seg ikke på topp. Silas var en berømt restauranteier som hadde flere restauranter i Atlanta. Han hadde slått seg opp etter å ha vunnet en kokkekonkurranse på TV.

«Hei, det er godt å se deg», sa Silas og ga ham en enarmet klem.

«Gi meg et minutt så kommer jeg», sa Wynn og gikk inn i garderoben for å skifte til singlet og shorts. Etter å ha lagt bagen i skapet, gikk han ut igjen. Han elsket energien på treningssenteret, og trengte å kvitte seg med litt av sin egen.

«Hvorfor ser du sånn ut? Dårlig dag på kontoret?»

Han svarte ikke, og Silas maste ikke. Vennen visste at Wynn kom til å fortelle når han var klar for det.

Så fort musklene var varmet opp, begynte Wynn å surre inn hendene for å slippe å forstue noe. Deretter tok han på hanskene, tannbeskyttelsen og hjelmen, og gikk inn i ringen.

«Hva er siste nytt?» spurte Silas da de begynte å sparre.

«Det vanlige, jobb, jobb og jobb.»

«Livet handler om mer enn bare jobb, min venn. Du har kjørt i hundre kilometer i timen i noen år nå, og med mindre du ikke vet det, så har du nådd bestemmelsesstedet.»

Silas stanset, noe som ga Wynn sjansen til å få inn noen slag. «Det der er ikke rettferdig, jeg var ikke klar», kommenterte Silas og gned seg over kjeven.

«Kanskje du burde slutte å prate da. Jeg har litt aggresjon jeg vil bli kvitt.»

«Den beste måten å bli kvitt anspentheten på, er med litt kvinnelig oppmerksomhet, om du skjønner hva jeg mener», responderte Silas mens han prøvde å få inn et slag.

Wynn kom seg unna. «Jeg vet hvordan jeg skal skaffe meg kvinnelig selskap når jeg trenger det.»

«Du kunne ha lurt meg. Når var du på date sist?»

Wynn husket ikke, men det spilte heller ingen rolle, for han var ikke spesielt interessert i kvinner. Hadde ikke vært det etter at ekskona, Christine, tråkket på hjertet hans og nesten stakk av med firmaet. Heldigvis hadde ektepakten reddet ham. Han gratulerte seg selv med det da det brått ble stille i rommet.

«Hva er det som skjer?» Wynn snudde seg, noe som ga Silas muligheten til å få inn et slag som brakte ham ned i knestående i tide til å se de mest fantastiske brune beina komme inn i synsfeltet. Det var ikke rart alle hadde blitt stille, han kunne ikke annet enn å forestille seg hvordan de beina ville føles rundt kroppen.

Wynn lot blikket gli oppover kvinnens kropp helt til han møtte et stormende brunt blikk. Det var Giana Lockett.

Uttrykket hennes sa alt.

Hun var sint, rasende faktisk. Og selv uten at hun hadde sagt et eneste ord, kjente Wynn hvordan kroppen reagerte på henne. Han bannet lavt da han reiste seg, for han mistenkte at Giana hadde kommet for å skjelle ham ut, og han merket at han utrolig nok gledet seg litt til det.

Giana la armene i kors over sportsbehåen hun hadde tatt på i tillegg til treningstightsen. Hun var fullt klar over at antrekket var avslørende, men hun hadde vært fast bestemt på å få Wynn Starks til å legge merke til henne.

Mens hun gikk mot ringen der han sparret med en annen mann, fikk hun sjansen til å se ordentlig på ham.

På nettet og på Nicos bilder hadde Wynn Starks sett glattpolert og elegant ut, men akkurat nå så han farlig ut. Treningstøyet fremhevet den atletiske kroppsbygningen. Han hadde kort mørkt hår, tykke bryn og mørkebrune øyne. Giana kjente kroppen ulme, men nektet å la seg distrahere.

«Du er en vanskelig mann å få tak i, Mr. Starks.»

Hun så at han hvisket noe til den andre mannen, og så kom han bort til henne.

«Falt det deg ikke inn at jeg kanskje ikke ville at du skulle få tak i meg?»

«Vi hadde en avtale.»

«Som jeg avlyste, men du tok tydeligvis ikke hintet. Si meg, Giana Lockett, har du for vane å forfølge mennesker og oppsøke steder der du ikke er ønsket?»

«Vet du hvem jeg er?»

«Selvfølgelig gjør jeg det. Du er en Lockett, alle i byen kjenner til deg.»

«Da vet du at jeg er en forretningskvinne, Mr. Starks, og dersom du hadde vist meg en mer profesjonell oppførsel, så ville jeg ikke ha trengt å oppsøke deg på treningssenteret.» Hun så hvordan Wynn lot blikket gli nedover kroppen hennes.

«Jeg setter pris på antrekket ditt, miss Lockett, noe jeg er rimelig sikker på at alle de andre mennene her gjør også, men det var vel planen din? Du ville bli lagt merke til.» Han gikk bort til en hylle med håndklær, tok ett og tørket svetten av ansiktet.

«Jeg vil at du skal slutte å avlyse avtalene våre og høre på hva jeg har å si», svarte hun ampert.

«Jeg er redd innsatsen din har vært til ingen nytte, miss Lockett, for jeg er ikke interessert i å kjøpe hva enn det er du selger.» Wynn hadde aldri fortalt noen om mobbingen, så Giana hadde ingen anelse om at han ikke var fan av fotballspillere. Han prøvde å gå forbi henne, men hun grep ham i armen.

«Vent!» Hun kikket opp på ham, og i et ørlite sekund så hun noe endre seg, for han hadde også følt det, det elektriske støtet som berøringen medførte. Giana trakk raskt til seg hånden, som om hun hadde blitt brent.

«Kan du ikke gi meg en sjanse i det minste? Atlanta Cougars og spillerne våre kan være en flott ressurs for Starks Inc.»

«Jeg trenger ikke at du eller noen andre kommer hit og forteller meg hvordan jeg skal styre firmaet mitt. Jeg har gjort det ganske bra på egen hånd så langt. Dra hjem, miss Lockett.»

Wynn lot henne stå igjen alene.

Av alle de sta mennene Giana hadde møtt, var Wynn Starks den verste. Av en eller annen grunn hadde han ikke spesielt høye tanker om henne, men hun hadde ingen anelse om hvorfor.

«Er du klar for den drinken?» spurte Silas da Wynn kom ut av dusjrommet med et håndkle rundt livet. Silas hadde allerede kledd på seg jeans og skjorte.

«Absolutt! Gi meg noen minutter.»

«Ikke noe problem, jeg venter utenfor og så kan du fortelle hvorfor du avviste Giana Lockett.»

Wynn kunne ikke forklare hvorfor han hadde vært så frekk mot Giana, det eneste han visste var at så fort han hadde sett henne, hadde han gått fra sans og samling.

Giana hadde hatt på sexy klær for å friste ham. For å fremprovosere en reaksjon. Og det hadde hun klart. På mer enn én måte. Et elektrisk støt hadde skutt rett mot den nedre halvdelen av kroppen da hun tok ham i armen. En påminnelse om at det var lenge siden han hadde vært sammen med en kvinne.

Var det derfor han hadde kjent gnister mellom dem?

Wynn brydde seg ikke om hva det var, for han ønsket ikke å gjøre forretninger med Lockett-familien. Josiah Lockett hadde rykte på seg for å være en tøff type, selv om han hadde latt sønnen Roman ta over som daglig leder i det siste. Wynn var uansett ikke noen fan av fotball etter mobbingen han hadde opplevd, og foretrakk å la andre idrettsutøvere representere merkevaren hans.

Silas stod utenfor og lente seg mot bilen sin, en Ferrari 812. «Så hva er greia med deg og Giana Lockett?»

Wynn rynket pannen. «Det er ingen greie. Jeg kjenner henne knapt.»

Silas humret og kikket på Wynn. «Du kunne ha lurt meg. Vibbene dere sendte ut, var helt klart av det seksuelle slaget.»

Wynn himlet med øynene og kikket ut av vinduet. «Der tar du feil.»

«Hvis du sier det så, men jeg synes du protesterer litt for mye.»

«Hvorfor er du så ivrig etter å snakke om kjærlighetslivet mitt uansett? Inntil noen få måneder siden var du og Janelle på hver deres side av jordkloden.» Silas og supermodellkona hadde levd fra hverandre i årevis, det var kun nylig at de hadde blitt gjenforent.

«Noe som er grunnen til at jeg vet at ungkarslivet ikke er noe for meg. Jeg savnet kona mi, og jeg skal love deg at vi tar igjen for den tapte tiden.»

Wynn lo hjertelig. «Så bra for deg, men ekteskapet er ikke for alle.»

«Kom igjen, du var lykkelig med Christine på et eller annet tidspunkt, var du ikke?»

«Til å begynne med, så. Ting gikk bra og jeg likte følelsen av å tilhøre en annen person, men det var før Christines sanne natur åpenbarte seg. Ekteskap og forhold er ikke noe for meg.»

«Jeg trodde tiden var ment å lege alle sår?»

«Jeg er et levende bevis på at det er en løgn», snøftet Wynn.

Silas parkerte Ferrarien. Stedet var fullt av mennesker som nøt happy hour, men de klarte å skvise seg inn ved baren. Wynn bestilte en bourbon og Silas en whisky.

«Hvorfor er Giana ute etter deg egentlig? Hva er det hun vil ha?»

Wynn tok en slurk før han svarte. «Jeg tipper at hun vil ha i stand en avtale for en av spillerne sine.»

«Og ville det vært så ille? Atlanta Cougars har hatt en fantastisk sesong med Curtis Jackson på laget. Det er til og med snakk om at de kan gå videre til mesterskapet.»

«Ja, men har du glemt hva som skjedde med meg på videregående? Den fryktelige mobbingen sportsidiotene på fotballaget utsatte meg for? For det har ikke jeg.»

«Selvfølgelig har jeg ikke det, men du kan ikke klandre alle fotballspillere for handlingene til noen få dårlige personer. Ikke begrens deg selv. Å ha en spiller som er så populær som Curtis Jackson ville vært perfekt for LEAN.»

Wynn rynket pannen. LEAN var babyen hans. «Jeg hører hva du sier.»

«Gjør du det? Og hva med Giana Lockett? Om du spør meg, burde du prøve å bli bedre kjent med henne. Hun er en vakker kvinne, og om du ikke vil ha henne, så er det garantert noen andre som vil det.»

«Basert på det jeg har hørt, er hun singel.»

«Er du interessert?»

«Nei.» Men Wynn visste at det var en løgn. Luften mellom dem hadde vært ladet av seksuell spenning. Han hadde hatt en kroppslig reaksjon på Giana fra det øyeblikket han hadde sett henne fra bokseringen.

Men han ble nødt til å glemme den nydelige beinstrukturen, den myke mokkafargede huden, de mandelformede øynene og den sensuelle munnen som lovet syndige fristelser. Wynn hadde ikke råd til enda en flørt med en rik pike, og minnet seg selv på at Giana Lockett var forbuden frukt.

Giana var ikke fornøyd med hvordan ettermiddagen hadde forløpt. Hun hadde trodd at det å dukke opp på et av Wynns stamsteder og snakke med ham under fire øyne ville fremkalle et annet resultat, men det hadde det ikke. Istedenfor virket han bare enda mer oppsatt på å holde henne unna.

Giana gikk nedslått opp mot hovedhuset på foreldrenes eiendom i Tuxedo Park for å stjele is fra fryseren.

Da Roman hadde giftet seg og kjøpt hus med Shantel, hadde Giana benyttet seg av muligheten til å flytte ut i gjestehuset og komme seg unna morens granskende blikk. Hun kunne ha flyttet ut tidligere, men moren likte å ha barna sine nær seg, og siden hun var den eneste datteren, hadde hun gitt etter.

Men Giana var utrolig dårlig til å handle inn ting. Det var ikke stort annet i kjøleskapet enn en champagneflaske og et brett med spekemat fra en av de veldedige tilstelningene hun hadde vært på. Og hun var desperat etter sukker for å dempe skuffelsen. Noe hun visste hun ville finne hos foreldrene.

Hun skjøv skjeen ned i den søte, kremete blandingen og sukket av vellyst da den søte smaken traff smaksløkene.

«Så godt altså?» sa broren Xavier bak henne. Hun snurret rundt på barkrakken.

Giana gliste. «Ja, det er det. Hva gjør du her?»

«Jeg hadde håpet at du ville bli med og spise middag, men jeg ser at du har gått rett på desserten.»

«Ettermiddagen min var en gedigen tabbe, så jeg tenkte jeg kunne begrave meg selv i sjokolade.»

«Det kan umulig være så ille,» sa han og gikk for å hente seg en skje før han satte seg sammen med henne.

«Jeg er irritert fordi jeg nok en gang ikke har klart å få Wynn Starks til å gå med på å la Atlanta Cougars representere merkevarene hans.»

Hun likte ikke å feile, og det gjorde ikke faren heller. Han var en tøff sjef, og godtok ikke noe annet enn suksess. Hun hadde lyst til å vise faren at det ikke var noe hun ikke kunne klare, og at hun var like dyktig når det gjaldt forretninger som det Roman var.

Xavier trakk på skuldrene. «Så gå videre. Det finnes mange flere muligheter der ute for en som er så populær som Curtis. Jeg husker da jeg var quarterback …» Han stanset midt i setningen.

Giana forstod. Xavier likte ikke å snakke om tiden da han hadde vært lagets stjerne. Han hadde vært spådd en lysende fremtid helt til den forferdelige kampen der han hadde skadet kneet. Den hadde satt en stopper for karrieren og hadde gjort at han haltet litt på det ene beinet.

«Jeg vet jeg burde finne et annet firma, men pappa er så fokusert på Starks Inc., selv om jeg ikke vet hvorfor. I dag gjorde jeg en voldsom innsats for å få Wynn Starks’ oppmerksomhet, men det var til ingen nytte.»

Xavier rynket pannen og la fra seg skjeen. «Hva gjorde du?»

«Jeg møtte opp på treningssenteret han går på for å konfrontere ham.»

«Du gjorde hva for noe?»

Giana himlet med øynene. «Ikke gi meg det blikket, jeg er ikke en som godtar et nei.»

«Og jeg antar at du ble avvist og måtte dra hjem med halen mellom beina?» spurte Xavier leende.

«Kanskje.»

Wynn hadde kanskje avvist henne, men han mislikte henne ikke. Hun skulle prøve én siste gang på å få ham til å lytte til henne, men om det ikke gikk, skulle hun finne et annet firma.

«Så hva skjer nå?»

«Jeg gir ikke opp, om det er det du mener.»

«Selvfølgelig gjør du ikke det, det ligger ikke i DNA-et ditt. Jeg tviler på at den stakkars fyren vet hva han har i vente nå som han har avvist deg.»

Giana smilte. Hun var vant til å kjempe for det hun ville ha. Faren hadde vært helt imot at hun skulle gå på universitetet og bo borte fra familien, han hadde sett for seg henne i den tradisjonelle rollen som kone og mor, men Giana hadde hatt andre planer. Hun fortjente den samme utdanningen som brødrene Roman og Julian hadde fått, og hun hadde klart det.

Wynn Starks var ikke noe annerledes.

Han hadde en svakhet, og hun skulle finne den.

